ททท. เตรียมเสนอแผนฟื้นฟูการท่องเที่ยวหลังโควิด-19 ให้คลังพิจารณารายละเอียดอีกครั้งสัปดาห์หน้า
ททท. เตรียมเสนอแผนฟื้นฟูการท่องเที่ยวหลังโควิด-19 ให้คลังพิจารณารายละเอียดอีกครั้งสัปดาห์หน้า นายยุทธศักดิ์ สุภสร ผู้ว่าการการท่องเที่ยวแห่งประเทศไทย (ททท.) เปิดเผยภายหลังการประชุมคณะกรรมการการท่องเที่ยวแห่งประเทศไทย (บอร์ด ททท.) ว่า ที่ประชุมได้มีการหารือถึงแผนกระตุ้นการท่องเที่ยวหลังโควิด-19 รวมถึงมาตรการฟื้นฟูการท่องเที่ยวในประเทศ เพื่อนำกลับไปหารือกับกระทรวงการคลังอีกครั้งในสัปดาห์หน้า และนำเสนอคณะกรรมการกลั่นกรองการใช้เงินกู้ ก่อนเสนอคณะรัฐมนตรี(ครม.) อนุมัติให้สามารถดำเนินการได้  4 เดือน คือตั้งแต่กรกฎาคม-ตุลาคม 2563 พร้อมย้ำว่า รัฐบาลให้ความสำคัญกับภาคการท่องเที่ยวเป็นอย่างมาก ในส่วนของโจทย์ที่ ททท.ได้รับครั้งนี้ คือ ให้ไปหามาตรการที่จะช่วยเหลือผู้ประกอบการรายย่อย เพื่อช่วยเสริมสภาคคล่อง เช่น  การสนับสนุนค่าใช้จ่ายบางส่วน และให้นักท่องเที่ยวออกเองบางส่วน เป็นต้น ซึ่งในส่วนนี้ ททท.จะดึงงบประมาณมาจากการปรับแผนประจำปีของ ททท.ซึ่งมีเป้าหมายที่จะดึงคนไทยที่เคยเดินทางไปต่างประเทศเฉลี่ยปีละ 14 ล้านคน แต่ไม่สามารถออกเดินทางไปเที่ยวต่างประเทศได้ในระยะนี้ ให้มาเที่ยวในประเทศได้ไม่น้อยกว่า 7 ล้านคน นอกจากนี้ ที่ประชุมได้เสนอให้มีการเยียวยา หรือเสนอแพ็คเกจ ท่องเที่ยว ให้หมอ พยาบาลและบุคลากรทางการแพทย์ ที่รักษาผู้ป่วยจากโรคโควิด-19 ด้วย ส่วนแพ็คเกจจะออกมาในรูปแบบไหน ลดราคาเท่าไหร่ ยังอยู่ระหว่างการหารือ ส่วนแพ็คเกจช่วยท่องเที่ยวครั้งนี้จะสนับสนุนธุรกิจท่องเที่ยวที่ได้มาตรฐานความปลอดภัยด้านสุขอนามัย หรือ SHA  (ชา) ในส่วนของโรงแรมที่ไม่มีการจดทะเบียน หรือไม่มีใบอนุญาต จะครอบคลุมหรือไม่นั้นจะหารือกับกระทรวงการคลังอีกครั้ง